**N Á R O D N Á R A D A   S L O V E N S K E J R E P U B L I K Y**

**III. volebné obdobie**

## N á v r h

poslankyne Národnej rady Slovenskej republiky Dagmar Bollovej

**n a  v y d a n i e**

zákona, ktorým sa mení a dopĺňa zákon Národnej rady Slovenskej republiky č. 553/2002 Z.z. o sprístupnení dokumentov a činnosti bezpečnostných zložiek štátu 1939 – 1989 a o založení Ústavu pamäti národa a o doplnení niektorých zákonov v znení neskorších predpisov (zákon o pamäti národa).

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Návrh na uznesenie**:

Národná rada Slovenskej republiky

**s c h v a ľ u j e**

návrh zákona poslankyne Národnej rady

Slovenskej republiky Dagmar Bollovej, ktorým sa

mení a dopĺňa zákon č. 553/2002 Z.z. o sprístupnení dokumentov a činnosti

bezpečnostných zložiek štátu 1939 – 1989

a o založení Ústavu pamäti národa a o doplnení

niektorých zákonov v znení neskorších predpisov

(zákon o pamäti národa).

Predkladá:

Dagmar Bollová, poslankyňa Národnej rady Slovenskej republiky

**Bratislava 9. februára 2005**

**NÁRODNÁ RADA SLOVENSKEJ REPUBLIKY**

**III. volebné obdobie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

N á v r h

**Zákon**

**z ....................2005,**

**ktorým sa mení a dopĺňa zákon Národnej rady Slovenskej republiky č. 553/2002 Z.z. o sprístupnení dokumentov o činnosti bezpečnostných zložiek štátu 1939 – 1989 a o založení Ústavu pamäti národa a o doplnení niektorých zákonov v znení neskorších predpisov (zákon o pamäti národa)**

Národná rada Slovenskej republiky sa uzniesla na tomto zákone**:**

**Čl. I**

Zákon č. 553/2002 Z.z. o sprístupnení dokumentov o činnosti bezpečnostných zložiek štátu 1939 – 1989 a o založení Ústavu pamäti národa a o doplnení niektorých zákonov (zákon o pamäti národa) v znení zákona č. 110/2003 Z.z. a zákona č. 610/2004 Z.z. sa mení a dopĺňa takto:

**1. V § 2 písmeno a) znie**:

„ a) zväzkom samostatný dokumentačný súbor založený a vedený bezpečnostnými zložkami

a evidovaný v evidenčných pomôckach štatisticko-evidečného odboru Federálneho

ministerstva vnútra, Federálneho ministerstva obrany, jednotlivých správ

bezpečnostných zložiek, evidenčných alebo archívnych pomôckach archívu Ministerstva

vnútra a Ministerstva obrany (ďalej len ministerstvo) alebo štatisticko-evidečných

oddelení krajských správ Zboru národnej bezpečnosti, vojenskej kontrarozviedky alebo

ich predchodcov; zväzok je osobným zväzkom alebo zväzkom s osobnými údajmi,“

- 2 -

**2. V § 2 písmeno d) znie:**

„ d) záznamom zachytávajúcim výsledky nasadenia prostriedkov spravodajskej techniky

alebo sledovania Štátnej bezpečnosti a Vojenskej kontrarozviedky záznam o vykonaní

pomocných spravodajských úkonov slúžiacich utajenému získavaniu informácií o

osobách ,“

**3. V § 17 ods. 1, písm. b) za bod 2 sa vkladá nový bod 3, ktorý znie:**

„ 3.originál zachovaného osobného zväzku alebo personálneho spisu pre potreby odbornej expertízy na žiadosť fyzickej osoby staršej ako 18 rokov pri spore o pravdivosti dokumentu.“

**4. V § 19 sa vkladá nový odsek 3, ktorý znie:**

„ (3) Ústav zverejňuje iba evidenčné záznamy a personálne spisy, ktorých vierohodnosť je

nespochybniteľná.“

**Čl. II**

Tento zákon nadobúda účinnosť 1. júla 2005.

## Dôvodová správa

**1. Všeobecná časť:**

Návrh zmien a doplnkov vychádza:

**V bode 1 a 2.**

z reálnych skutočností a dostupných štatistických informácií. Z osôb, ktoré v súčasnosti nie sú považované za bezúhonné, tvoria spolupracovníci bývalej ŠTB iba 35 %. Ostatných 65 % sú spolupracovníci bývalej vojenskej kontrarozviedky, ktorých podpis sa vyžadoval pri ustanovení na zodpovednú veliteľskú funkciu v rôznych zložkách Armády ČSSR,

**V bode 3.**

z nemožnosti uskutočniť odbornú expertízu na posúdenie pravosti podpisu evidovanej osoby, pretože expertízne laboratóriá vyžadujú predloženie originálu so sporným údajom,

**V bode 4.**

z predpokladu, že Ústavu pamäti národa zo zákona č. 553/2002 Z.z. § 8 ods. l písm. f) nevyplýva iba zhromažďovanie, ale aj odborné dokumentačné spracovávanie dokladov a dokumentov a z prekážky, ktorá evidovanej osobe neumožňuje v prípade nepravdivých alebo sporných údajov žiadať o meritórne rozhodnutie súd.

1. Predložený návrh zákona nebude mať vplyv na štátny rozpočet, ako je uvedené

v doložke finančného vplyvu.

2. Predložený návrh nebude mať vplyv na životné prostredie.

3. Predložený návrh zákona je v   súlade s  Ústavou Slovenskej republiky a

medzinárodnými zmluvami, ktorými je Slovenská republika viazaná.

- 2 -

2. Osobitná časť:

K Čl. I:

Navrhuje sa meniť a doplniť nasledovne:

1. V § 2 písm. a) a d) navrhujem rozšíriť okruh zväzku samostatného dokumentačného súboru založeného a vedeného bezpečnostnými zložkami a evidovaného v evidenčných pomôckach štatisticko-evidenčnom odbore Federálneho Ministerstva vnútra i na Ministerstvo obrany, kde obdobnú činnosť vykonávala vojenská kontrarozviedka.

2. V § 17 ods. 1 písm. b) navrhujem doplniť o bod 3, ktorý zaručuje sprístupniť originál zachovaného osobného zväzku alebo personálneho spisu pre potreby odbornej expertízy na žiadosť fyzickej osoby staršej ako 18 rokov pri spore o pravdivosti dokumentu ( najmä pri sporných podpisoch).

3. V § 19 navrhujem vložiť nový odsek 3, ktorého znenie zabezpečí, že Ústav bude zverejňovať iba evidenčné záznamy a personálne spisy, ktorých vierohodnosť je nespochybniteľná.

K Čl. II.

Účinnosť sa navrhuje ustanoviť dňom 1. júla 2005.

Doložka finančných, ekonomických, environmentálnych vplyvov a vplyvov na zamestnanosť

**1. Finančný vplyv**

Nebude mať vplyv.

**2. Ekonomický vplyv**

Nebude mať vplyv.

**3. Environmentálny vplyv**

Nebude mať vplyv.

**4. Vplyv na zamestnanosť**

Bude mať vplyv.

Bratislava, 8. februára 2005

Dagmar Bollová

**DOLOŽKA ZLUČITEĽNOSTI**

**návrhu zákona s právom Európskej únie**

1. Navrhovateľ zákona: poslankyňa Národnej rady Slovenskej republiky Dagmar Bollová

2. Názov návrhu zákona: Zákon, ktorým sa mení a dopĺňa zákon č. 553/2002 Z.z. o sprístupnení dokumentov o činnosti bezpečnostných zložiek štátu 1939 – 1989 a o založení Ústavu pamäti národa a o doplnení niektorých zákonov v znení neskorších predpisov (zákon pamäti národa)

3. V práve Európskej únie nie je problematika návrhu zákona upravená

4. Návrh zákona svojou problematikou nepatrí medzi prioritné oblasti aproximácie práva

uvedené v článku 70 Európskej dohody o pridružení a svojou problematikou nepatrí ani

medzi priority odporúčané v Bielej knihe

5. Charakteristika právnych noriem Európskej únie, ktorými je upravená problematika

návrhu zákona: bezpredmetné

6. Vyjadrenie stupňa kompatibility správnou normou Európskej únie: bezpredmetné